2008R0324 — FI — 20.04.2016 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION ASETUS (EY) N:o 324/2008, annettu 9 päivänä huhtikuuta 2008, merenkulun turvatoimien alalla suoritettavissa komission tarkastuksissa noudatettavista tarkistetuista menettelyistä (ETA:n kannalta merkityksellinen teksti) (EUVL L 098 10.4.2008, s. 5)

Muutettu:









▼B

KOMISSION ASETUS (EY) N:o 324/2008,

annettu 9 päivänä huhtikuuta 2008,

merenkulun turvatoimien alalla suoritettavissa komission tarkastuksissa noudatettavista tarkistetuista menettelyistä

(ETA:n kannalta merkityksellinen teksti)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon alusten ja satamarakenteiden turvatoimien parantamisesta 31 päivänä maaliskuuta 2004 annetun Euroopan parlamentin ja neuvoston asetuksen (EY) N:o 725/2004 ( 1 ) ja erityisesti sen 9 artiklan 4 kohdan, ottaa huomioon satamien turvallisuuden parantamisesta 26 päivänä lokakuuta 2005 annetun Euroopan parlamentin ja neuvoston direktiivin 2005/65/EY ( 2 ) ja erityisesti sen 13 artiklan 2 ja 3 kohdan, sekä katsoo seuraavaa: (1) Seuratakseen asetuksen (EY) N:o 725/2004 soveltamista jäsenvaltioissa komission olisi aloitettava tarkastusten suorittaminen kuuden kuukauden kuluttua mainitun asetuksen voimaantulosta. Tarkastusten järjestäminen komission valvonnassa on tarpeen kansallisten laadunvalvontajärjestelmien ja merenkulun turvatoimiin liittyvien toimenpiteiden, menettelyjen ja rakenteiden tehokkuuden todentamiseksi. (2) Direktiivin 2005/65/EY 13 artiklan 3 kohdan mukaisesti komission olisi seurattava mainitun direktiivin panemista täytäntöön jäsenvaltioissa asetuksessa (EY) N:o 725/2004 säädettyjen tarkastusten yhteydessä. (3) Euroopan meriturvallisuusviraston, joka perustettiin Euroopan parlamentin ja neuvoston asetuksella (EY) N:o 1406/2002 ( 3 ), olisi tarjottava komissiolle teknistä tukea aluksien ja niihin liittyvien yhtiöiden sekä tunnustettujen turvaorganisaatioiden valvontatoimien suorittamisessa. (4) Komission olisi koordinoitava komission tarkastusten ajankohta ja valmistelu jäsenvaltioiden kanssa. Sen tarkastusryhmiin olisi voitava kutsua päteviä kansallisia tarkastajia, jos heitä on käytettävissä. (5) Komission tarkastuksissa olisi noudatettava vahvistettua menettelyä, jossa sovelletaan vakioituja menetelmiä. (6) Tarkastuksiin liittyviä arkaluonteisia tietoja olisi käsiteltävä luokiteltuina tietoina. (7) Sen vuoksi merenkulun turvaamisen alalla suoritettavissa komission tarkastuksissa noudatettavista menettelyistä 10 päivänä kesäkuuta 2005 annettu komission asetus (EY) N:o 884/2005 ( 4 ) olisi kumottava. (8) Tässä asetuksessa säädetyt toimenpiteet ovat asetuksen (EY) N:o 725/2004 11 artiklan 1 kohdalla perustetun komitean lausunnon mukaiset, sekä katsoo seuraavaa: ON ANTANUT TÄMÄN ASETUKSEN:







I

LUKU

KOHDE JA MÄÄRITELMÄT

1 artikla

Kohde

Tässä asetuksessa vahvistetaan menettelyt, joita noudatetaan suoritettaessa komission tarkastuksia asetuksen (EY) N:o 725/2004 soveltamisen seuraamiseksi sekä kunkin jäsenvaltion että yksittäisten satamarakenteiden ja asianomaisten yhtiöiden tasolla.

Tässä asetuksessa säädetään myös menettelyistä, joita komissio noudattaa suorittaessaan jäsenvaltioiden ja satamarakenteiden tasolla tehtävien tarkastusten yhteydessä direktiivin 2005/65/EY täytäntöönpanon seurantaa tämän asetuksen 2 artiklan 11 alakohdassa määritellyissä satamissa.

Tarkastukset on suoritettava avoimella, tehokkaalla, yhdenmukaistetulla ja johdonmukaisella tavalla.

2 artikla

Määritelmät

Tässä asetuksessa tarkoitetaan:

▼M1

1) ’komission tarkastuksella’ komission tarkastajien suorittamaa jäsenvaltioiden kansallisten merenkulun turvatoimiin liittyvien laadunvalvontajärjestelmien, toimenpiteiden, menettelyjen ja rakenteiden tarkastusta asetuksen (EY) N:o 725/2004 noudattamisen ja direktiivin 2005/65/EY täytäntöönpanon määrittämiseksi. Siihen voi sisältyä satamien, satamarakenteiden, alusten ja asetuksen (EY) N:o 725/2004 liitteessä I määriteltyjen merenkulun turvatoimista vastaavien toimivaltaisten viranomaisten tai yritysten tarkastuksia. Se voi myös käsittää asetuksen (EY) N:o 725/2004 liitteessä I ja direktiivin 2005/65/EY tunnustettuja turvaorganisaatioita koskevassa liitteessä IV määriteltyjen tunnustettujen turvaorganisaatioiden tarkastukset;

2) ’komission tarkastajalla’ 7 artiklan pätevyysvaatimukset täyttävää komission tai Euroopan meriturvallisuusviraston palveluksessa olevaa henkilöä tai kansallista tarkastajaa, jonka komissio on valtuuttanut osallistumaan komission tarkastuksiin ja joka on merkitty EU:n tai EFTAn jäsenvaltioiden laatimiin luetteloihin;

▼B

3) ’kansallisella tarkastajalla’ henkilöä, joka on jäsenvaltion palveluksessa merenkulun turvatoimien tarkastajana ja joka täyttää kyseisen jäsenvaltion asettamat pätevyysvaatimukset;

4) ’objektiivisilla todisteilla’ sellaisia määrällisiä tai laadullisia tietoja, asiakirjoja tai huomioita, jotka liittyvät merenkulun turvaamiseen tai jonkin asetuksessa (EY) N:o 725/2004 tai direktiivissä 2005/65/EY vahvistetun vaatimuksen olemassaoloon ja täytäntöönpanoon ja jotka perustuvat havaintoihin, mittauksiin tai testeihin ja jotka voidaan todentaa;

5) ’havainnolla’ komission tarkastuksen aikana tehtyä huomiota, jota objektiiviset todisteet tukevat;

6) ’vaatimustenvastaisuudella’ havaittua tilannetta, jossa objektiiviset todisteet osoittavat, ettei asetuksessa (EY) N:o 725/2004 tai direktiivissä 2005/65/EY vahvistettua vaatimusta noudateta, ja joka edellyttää korjaavia toimia;

7) ’merkittävällä vaatimustenvastaisuudella’ yksilöitävissä olevaa poikkeamaa, joka aiheuttaa vakavan vaaran merenkulun turvaamiselle ja vaatii välittömiä korjaavia toimia, sekä myös jonkin asetuksessa (EY) N:o 725/2004 tai direktiivissä 2005/65/EY vahvistetun vaatimuksen tosiasiallisen ja järjestelmällisen täytäntöönpanon laiminlyöntiä;

8) ’yhteysyksiköllä’ elintä, jonka kukin jäsenvaltio nimeää toimimaan yhteyspisteenä komission ja muiden jäsenvaltioiden suuntaan sekä edistämään ja seuraamaan asetuksessa (EY) N:o 725/2004 säädettyjen merenkulun turvatoimien ja direktiivissä 2005/65/EY säädettyjen satamien turvatoimien soveltamista ja antamaan niitä koskevia tietoja;

9) ’asianomaisella yhtiöllä’ yksikköä, jonka on nimitettävä yhtiön turvapäällikkö, aluksen turvapäällikkö tai satamarakenteen turvapäällikkö tai joka on vastuussa aluksen turvasuunnitelman tai satamarakenteen turvasuunnitelman toteuttamisesta tai jonka jäsenvaltio on nimittänyt tunnustetuksi turvaorganisaatioksi;

10) ’testillä’ merenkulun turvatoimien koetteelle asettamista, jossa simuloidaan laittoman teon suorittamista koskevaa aietta käytössä olevien turvatoimien tehokkuuden testaamiseksi;

▼M1

11) ’satamalla’ jäsenvaltioiden direktiivin 2005/65/EY 2 artiklan 3 kohdan mukaisesti määrittelemää ja sen 12 artiklan mukaisesti komissiolle ilmoittamaa aluetta;

▼M1

12) ’väliaikaisella korjaavalla toimenpiteellä’ tilapäistä toimenpidettä tai toimenpidekokonaisuutta, jonka tarkoituksena on rajoittaa niin pitkälti kuin mahdollista merkittävän vaatimustenvastaisuuden tai tarkastuksen aikana todetun vaatimustenvastaisuuden vaikutuksia kunnes puute voidaan korjata täydellisesti;

13) ’turvallisuusluokitelluilla tiedoilla’ tarkastustoimien aikana saatuja tunnistettuja tai tunnistettavissa olevia tietoja, joiden julkistaminen saattaa johtaa tietoturvaloukkaukseen ja jotka on turvallisuusluokiteltu komission päätöksen (EU, Euratom) 2015/444 ( 5 ) säännösten tai jäsenvaltioiden asiaa koskevan kansallisen lainsäädännön mukaisesti;

14) ’arkaluonteisilla mutta turvallisuusluokittelemattomilla tiedoilla’ tarkastustoimien aikana saatuja tarkastuksiin liittyviä aineistoja tai tietoja, joiden julkaiseminen saattaa johtaa tietoturvaloukkaukseen ja joiden jakaminen on mahdollista ainoastaan tiedonsaantitarpeen perusteella;

15) ’varmentamattomalla’ komission tarkastuksen yhteydessä tehtyä havaintoa, joka viittaa asetuksen (EY) N:o 725/2004 tai direktiivin 2005/65/EY noudattamatta jättämiseen mutta josta ei ole objektiivista näyttöä;

16) ’komitealla’ asetuksen (EY) N:o 725/2004 11 artiklan 1 kohdalla perustettua komiteaa;

17) ’lippuvaltion edustajalla’ sen jäsenvaltion toimivaltaista viranomaisjäsentä, jonka lipun alla alus purjehtii, tai tunnustetun turvaorganisaation edustajaa, jos kyseinen jäsenvaltio on nimennyt sellaisen.

▼B







II

LUKU

YLEISET VAATIMUKSET

▼M1

3 artikla

Jäsenvaltioiden yhteistyö

1. Jäsenvaltioiden on toimittava yhteistyössä komission kanssa sen tarkastustehtävien toteuttamiseksi, sanotun kuitenkaan rajoittamatta komission velvollisuuksia. Tämän yhteistyön on oltava tehokasta sekä valmistelu-, tarkastus- että raportointivaiheissa.

2. Jäsenvaltioiden on toteutettava kaikki tarvittavat toimenpiteet sen varmistamiseksi, että tarkastusilmoitus

a) käsitellään tiukkoja turvatoimia noudattaen sen salassapidon varmistamiseksi, jottei tarkastusprosessi vaarannu; ja

b) annetaan tiedoksi asianomaisille osapuolille tiedonsaantitarpeen perusteella.

▼B

4 artikla

Komission valtuuksien käyttäminen

1. Kunkin jäsenvaltion on varmistettava, että komission tarkastajat voivat käyttää valtuuksiaan tarkastaa asetuksen (EY) N:o 725/2004 tai direktiivin 2005/65/EY mukaisesti merenkulun turvatoimiin liittyviä toimintoja, joita on toteuttanut toimivaltainen viranomainen sekä mikä tahansa asianomainen yhtiö.

▼M1

2. Kunkin jäsenvaltion on varmistettava, että komission tarkastajilla on pyynnöstä hyvissä ajoin käytettävissään asiaankuuluvat turva-asiakirjat tarkastustehtävien suorittamiseksi ja erityisesti

a) asetuksen (EY) N:o 725/2004 9 artiklan 3 kohdassa tarkoitettu mainitun asetuksen täytäntöönpanoa koskeva kansallinen ohjelma;

b) asetuksen (EY) N:o 725/2004 9 artiklan 4 kohdassa tarkoitettujen yhteysyksikön toimittamien tietojen ja valvontaraporttien tuoreimmat päivitykset;

c) jäsenvaltion suorittaman satamien turvasuunnitelmien seurannan tulokset;

d) asiaankuuluvat alusten, satamien ja satamarakenteiden turva-arvioinnit ja turvasuunnitelmat sekä tiedot aluksiin, satamiin ja satamarakenteisiin liittyvistä koulutustoimista ja harjoituksista komission suorittamien tarkastusten aikana;

e) jäsenvaltioiden ilmoitukset niiden pakollisen turvallisuusriskien arvioinnin jälkeen tekemistä asetuksen (EY) N:o 725/2004 3 artiklan 3 kohdassa tarkoitetuista päätöksistä;

f) jäsenvaltion laatimat suuntaviivat, ohjeet ja menettelyt asetuksen (EY) N:o 725/2004 ja direktiivin 2005/65/EY soveltamiseksi.

▼B

3. Jos komission tarkastajat kohtaavat vaikeuksia tehtäviään suorittaessaan, asianomaisten jäsenvaltioiden on avustettava komissiota kaikin oikeudellisten valtuuksiensa mukaisin keinoin, jotta komissio voisi toteuttaa tehtävänsä täysimääräisesti.

5 artikla

Kansallisten tarkastajien osallistuminen komission tarkastuksiin

▼M1

1. Sovittuaan asiasta komission kanssa jäsenvaltioiden on mahdollisuuksien mukaan annettava komission käyttöön kansallisia tarkastajia, jotka voivat osallistua komission tarkastuksiin myös niiden valmistelu- ja raportointivaiheissa.

▼B

2. Kansallinen tarkastaja ei saa osallistua komission tarkastuksiin siinä jäsenvaltiossa, jossa hänellä on työ- tai virkasuhde.

3. Kunkin jäsenvaltion on toimitettava komissiolle luettelo niistä kansallisista tarkastajista, joita komissio voi pyytää osallistumaan komission tarkastuksiin.

Kyseinen luettelo on saatettava ajan tasalle vähintään kunkin vuoden kesäkuun loppuun mennessä.

4. Komissio toimittaa tämän artiklan 3 kohdan ensimmäisessä alakohdassa tarkoitetut luettelot asetuksen (EY) N:o 725/2004 11 artiklan 1 kohdalla perustetulle komitealle, jäljempänä ’komitea’.

▼M1

5. Kansallisten tarkastajien osallistumista komission tarkastuksiin koskevat pyynnöt on esitettävä hyvissä ajoin, tavallisesti vähintään kaksi kuukautta ennen tarkastuksen suunniteltua ajankohtaa.

▼B

6. Komissio vastaa yhteisön sääntöjen mukaisesti kuluista, jotka aiheutuvat kansallisten tarkastajien osallistumisesta komission tarkastuksiin.

▼M1

6 artikla

Euroopan meriturvallisuusviraston tekninen tuki komission tekemissä tarkastuksissa

Antaessaan komissiolle teknistä tukea asetuksen (EY) N:o 1406/2002 2 artiklan 2 kohdan b alakohdan mukaisesti Euroopan meriturvallisuusvirasto antaa käyttöön teknisiä asiantuntijoita, jotka voivat osallistua komission tarkastuksiin sekä niihin liittyviin valmistelu- ja raportointivaiheisiin.

▼B

7 artikla

Komission tarkastajien pätevyysvaatimukset ja koulutus

1. Komission tarkastajilla on oltava asianmukainen pätevyys, mukaan lukien riittävä teoreettinen ja käytännön kokemus merenkulun turvatoimien alalla. Tähän sisältyvät tavallisesti seuraavat:

a) merenkulun turvatoimien ja sen, miten niitä sovelletaan tarkastettavina oleviin toimiin, hyvä tuntemus;

▼M1

b) turvatekniikoiden ja -menetelmien hyvä käytännön tuntemus;

▼B

c) tarkastusperiaatteiden, -menettelyjen ja -tekniikkojen tuntemus;

▼M1

d) tarkastelun kohteena olevien toimintojen käytännön tuntemus;

▼M1

e) tietoisuus terveyttä, turvallisuutta ja turvatoimia koskevista vaatimuksista työskenneltäessä merellisessä ympäristössä;

f) tärkeimpien merenkulun turvatoimien alalla sovellettavien oikeudellisten vaatimusten tuntemus.

▼B

2. ►M1 Ollakseen päteviä suorittamaan komission tarkastuksia komission tarkastajien on suoritettava menestyksekkäästi kyseisten tarkastusten suorittamista koskeva koulutus. Komission tarkastajien on osallistuttava säännöllisesti vähintään joka viides vuosi koulutukseen tietojensa päivittämiseksi. ◄

Kun kyseessä ovat kansalliset tarkastajat, koulutuksen, joka on tarpeen, jotta kansalliset tarkastajat voivat toimia komission tarkastajina

a) on oltava komission hyväksymä;

b) on sisällettävä sekä perehdyttämis- että jatkokoulutusta;

c) on varmistettava riittävä suorituskyky sen valvomiseksi, toteutetaanko turvatoimet asetuksen (EY) N:o 725/2004 ja direktiivin 2005/65/EY mukaisesti.

3. Komissio huolehtii siitä, että komission tarkastajat täyttävät 1 ja 2 kohdassa vahvistetut pätevyysvaatimukset.

▼M1

4. Jos tarkastajan käyttäytyminen tai suorituskyky edellisen tarkastuksen aikana ei täytä tässä asetuksessa säädettyjä vaatimuksia, kyseistä tarkastajaa ei saa enää nimetä komission tarkastustehtäviin.

▼B







III

LUKU

KOMISSION TARKASTUKSISSA NOUDATETTAVAT MENETTELYT

8 artikla

Ilmoitus tarkastuksista

▼M1

1. Komissio ilmoittaa tarkastuksesta vähintään kuusi viikkoa etukäteen sen jäsenvaltion yhteysyksikölle, jonka alueella tarkastus suoritetaan.

Komissio voi samaan aikaan kun se ilmoittaa tarkastuksesta, toimittaa yhteysyksikölle tarkastusta edeltävän kyselylomakkeen, joka toimivaltaisen viranomaisen on täytettävä, sekä pyynnön saada tutustua asiaa koskeviin asiakirjoihin. Täytetty kyselylomake ja pyydetyt asiakirjat on toimitettava komissiolle vähintään kaksi viikkoa ennen tarkastuksen suunniteltua alkamisajankohtaa.

Poikkeustapauksissa, jotka saattavat vaikuttaa huomattavasti merenkulun turvaamisen kokonaistasoon Euroopan unionissa, komissio voi lyhentää ensimmäisessä alakohdassa tarkoitetun ilmoittamisajan enintään kahteen viikkoon edellyttäen, että se on ennen ilmoittamista kuullut asianomaista yhteysyksikköä. Siinä tapauksessa toista alakohtaa ei sovelleta.

▼B

2. Yhteysyksikölle ilmoitetaan etukäteen komission tarkastuksen suunnitellusta laajuudesta.

Kun tarkastettavana on satamarakenne, yhteysyksikölle annettavassa ilmoituksessa on mainittava

a) tarkastetaanko samalla myös kyseisessä satamarakenteessa tai muualla sataman alueella tarkastuksen aikana olevat alukset, ja

b) sisältyykö tarkastukseen myös direktiivin 2005/65/EY 13 artiklan 2 kohdan mukainen sataman seuranta.

Edellä olevan b alakohdan soveltamiseksi ’seurannalla’ tarkoitetaan sen todentamista, onko direktiivin 2005/65/EY säännökset pantu täytäntöön jäsenvaltioissa ja niiden alueella sijaitsevissa satamissa, jotka on direktiivin 2005/65/EY 12 artiklan mukaisesti ilmoitettu komissiolle. Erityisesti seurannalla tarkoitetaan sen todentamista, onko direktiivin 2005/65/EY kaikki säännökset otettu huomioon sataman turvallisuusarviointia suoritettaessa ja satamaturvallisuussuunnitelmia laadittaessa ja ovatko toimenpiteet, joihin niiden perusteella on ryhdytty, johdonmukaisia asetuksen (EY) N:o 725/2004 mukaisesti kyseisissä satamissa sijaitseville satamarakenteille vahvistettujen säännösten kanssa.

3. Yhteysyksikön on

a) ilmoitettava tarkastuksesta jäsenvaltion asianomaisille toimivaltaisille viranomaisille;

b) ilmoitettava komissiolle kyseiset asianomaiset toimivaltaiset viranomaiset.

4. Yhteysyksikön on ilmoitettava komissiolle vähintään 24 tuntia ennen tarkastusta niiden alusten lippuvaltion nimi ja IMO-numero, joiden odotetaan olevan tarkastuksen aikana satamarakenteessa tai satamassa, jota koskevasta tarkastuksesta on ilmoitettu 2 kohdan toisen alakohdan mukaisesti.

▼M1

5. Jos aluksen lippuvaltio on jäsenvaltio, komissio ilmoittaa mahdollisimman pian kyseisen jäsenvaltion yhteysyksikölle, että alus voidaan tarkastaa aluksen ollessa satamarakenteessa. Jos tarkastus koskee toisen jäsenvaltion kuin sen, jonka toimivaltainen viranomainen on tarkastuksen kohteena, lipun alla purjehtivaa alusta, komissio ilmoittaa asiasta lippuvaltion yhteysyksikölle, jotta voidaan toteuttaa tarvittavat käytännön järjestelyt tarkastuksen suorittamiseksi kyseisellä aluksella.

▼B

6. Jos satamarakenteen tarkastukseen jäsenvaltiossa sisältyy alus, jonka lippuvaltio on kyseinen jäsenvaltio, yhteysyksikön on oltava yhteydessä komissioon sen vahvistamiseksi, onko alus satamarakenteessa tarkastuksen aikana vai ei.

7. Jos aiemmin tarkastettavaksi yksilöity alus ei olekaan satamassa kyseisen satamarakenteen tarkastuksen aikana, komissio ja 9 artiklan 3 kohdan mukaisesti nimitetty koordinaattori sopivat vaihtoehtoisesta aluksesta, joka tarkastetaan. Tällainen alus voi sijaita toisessa satamarakenteessa saman sataman alueella. Tällaisessa tapauksessa sovelletaan tämän artiklan 5 ja 8 kohtaa.

8. Komission tarkastukset suoritetaan sen jäsenvaltion johdolla, jonka alueella satamarakenne sijaitsee ja joka toteuttaa valvontaan ja vaatimustenmukaisuuden tarkastamiseen liittyviä toimenpiteitä merenkulun turvatoimia tehostavien ihmishengen turvallisuudesta merellä tehdyn vuoden 1974 yleissopimuksen (SOLAS-yleissopimus) erityismääräysten 9 säännön mukaisesti, kun

a) aluksen lippuvaltio ei ole jäsenvaltio tai

b) alusta ei ollut sisällytetty tämän artiklan 4 kohdan mukaisesti toimitettuihin tietoihin.

▼M1

9. Jos komissio osallistuu aluksen kansalliseen tarkastukseen tai todentamiseen Euroopan unionin ulkopuolella sijaitsevassa paikassa, komissio toteuttaa yhteysyksikön kanssa tarvittavat järjestelyt tarkastusten tai todentamisten seuraamiseksi lippuvaltion edustajan kanssa.

▼B

9 artikla

Tarkastusten valmistelu

1. Komission tarkastajien on toteutettava valmistelutoimia varmistaakseen, että tarkastus on tehokas, tarkka ja johdonmukainen.

2. Komissio toimittaa yhteysyksikölle niiden komission tarkastajien nimet, jotka on valtuutettu suorittamaan tarkastus, sekä muut tiedot aiheellisin osin. Näihin nimiin on sisällyttävä tarkastuksen ryhmänjohtajan nimi; kyseisen ryhmänjohtajan on oltava komission henkilökuntaan kuuluva komission tarkastaja.

3. Yhteysyksikön on varmistettava, että kutakin tarkastusta varten nimetään koordinaattori, joka huolehtii suoritettavaan tarkastukseen liittyvistä käytännön järjestelyistä. Tarkastuksen aikana ryhmänjohtaja on koordinaattorin ensisijainen yhteyshenkilö.

10 artikla

Tarkastusten suorittaminen

▼M1

1. Asetuksessa (EY) N:o 725/2004 ja direktiivissä 2005/65/EY säädettyjen merenkulun turvaamista koskevien vaatimusten soveltamista jäsenvaltioissa on valvottava vakiomenetelmien avulla.

2. Komission tarkastajien suorittaessa tarkastustehtäviä asianomaisen toimivaltaisen viranomaisen edustajan on koko ajan oltava heidän seurassaan. Kyseinen edustaja ei saa heikentää tarkastuksen tehokkuutta tai toimivuutta.

Tarkastukset on suoritettava siten, että ne haittaavat mahdollisimman vähän kaupallisten toimintojen sujuvuutta. Tämän varmistamiseksi aluksen satamassa aloitettu tarkastus voi tarvittaessa lippuvaltion ja aluksen päällikön etukäteen antamalla suostumuksella jatkua aluksen lähdettyä satamasta.

Jos tarkastettava alus harjoittaa säännöllistä kansainvälistä liikennettä kahden tai useamman jäsenvaltion välillä, tarkastus voi koskea myös matkustajien ja ajoneuvojen ottamista aluksiin ja laskemista maihin kaikissa päätesatamissa. Tällaisessa tapauksessa komissio ilmoittaa asiasta jäsenvaltion tulosataman yhteysyksikölle 8 artiklan 1 kohdan mukaisesti.

▼B

3. Jos tarkastuksen yhteydessä on määrä tarkastaa satamarakenteessa oleva alus eikä aluksen lippuvaltio ole se jäsenvaltio, jossa satamarakenne sijaitsee, sen jäsenvaltion, jossa satamarakenne sijaitsee, on varmistettava, että komission tarkastajien seurassa on asetuksen (EY) N:o 725/2004 8 artiklan 2 kohdassa tarkoitetun viranomaisen virkailija aluksen tarkastuksen aikana.

4. Komission tarkastajilla on oltava henkilökortti, jossa heidät valtuutetaan suorittamaan tarkastuksia komission puolesta. Jäsenvaltioiden on varmistettava, että komission tarkastajat pääsevät kaikille tarkastuksen kannalta tarpeellisille alueille.

5. Testejä suoritetaan ainoastaan, jos niistä on ilmoitettu yhteysyksikölle ja sen kanssa sovittu testien laajuudesta ja tarkoituksesta. Yhteysyksikkö koordinoi tarvittaessa asianomaisten toimivaltaisten viranomaisten kanssa.

▼M1

6. Komission tarkastajien on aiheellisissa tapauksissa ja mahdollisuuksien mukaan esitettävä epävirallinen suullinen yhteenveto havainnoistaan paikan päällä, sanotun kuitenkaan rajoittamatta 11 artiklan soveltamista.

Asianomaiselle yhteysyksikölle on ilmoitettava viipymättä kaikista komission tarkastuksen yhteydessä havaituista merkittävistä asetuksen (EY) N:o 725/2004 ja direktiivin 2005/65/EY vaatimusten vastaisista seikoista ennen tarkastuskertomuksen laatimista tämän asetuksen 11 artiklan mukaisesti.

Kuitenkin tapauksissa, joissa komission tarkastaja alusta tarkastaessaan havaitsee merkittävän vaatimustenvastaisuuden, joka edellyttää 16 artiklan mukaisia toimia, ryhmänjohtaja ilmoittaa asiasta välittömästi kirjallisesti asianomaisille yhteysyksiköille.

▼M1

7. Komission tarkastajien on suoritettava tarkastukset tehokkaasti ja toimivasti kiinnittäen samalla asianmukaista huomiota turvallisuuteen ja turvatoimiin.

▼B

11 artikla

Tarkastuskertomus

1. Komissio toimittaa tarkastuskertomuksen jäsenvaltiolle kuuden viikon kuluessa tarkastuksen loppuun saattamisesta. Tähän tarkastuskertomukseen voivat sisältyä tarvittaessa 8 artiklan 2 kohdan b alakohdan mukaisen sataman seurannan tulokset.

2. Jos satamarakenteen tarkastuksen yhteydessä on tarkastettu alus, tarkastuskertomuksen asiaa koskevat osat on toimitettava myös sille jäsenvaltiolle, joka on aluksen lippuvaltio, jos tämä on eri valtio kuin jäsenvaltio, jossa tarkastus suoritettiin.

3. Jäsenvaltion on välitettävä tarkastetuille yksiköille niitä koskevat havainnot. Itse tarkastuskertomusta ei kuitenkaan lähetetä tarkastettaville yksiköille.

▼M1

4. Kun asetuksen (EY) N:o 725/2004 ja direktiivin 2005/65/EY täytäntöönpanoa arvioidaan tämän asetuksen mukaisesti, havaintoihin sovelletaan yhtä seuraavista luokitteluista:

a) vaatimusten mukainen;

b) vaatimusten mukainen mutta parannukset suotavia;

c) vaatimusten vastainen;

d) merkittävästi vaatimusten vastainen;

e) ei varmennettu.

5. Kertomuksessa on esitettävä yksityiskohtaisesti tarkastuksen aikana tehdyt havainnot, jotka on yksilöity ”merkittävästi asetuksen (EY) N:o 725/2004 ja direktiivin 2005/65/EY vaatimusten vastaisiksi”, niiden ”vaatimusten vastaisiksi”, ”vaatimusten mukaisiksi mutta parannukset suotavia” tai ”ei varmennetuiksi” tämän asetuksen mukaisesti.

Kertomus voi sisältää suosituksia korjaaviksi toimiksi.

▼B

12 artikla

Jäsenvaltion vastaus

1. Jäsenvaltion on annettava komissiolle kolmen kuukauden kuluessa päivästä, jona tarkastuskertomus on lähetetty, kirjallinen vastaus, jossa:

a) käsitellään havaintoja ja suosituksia; ja

b) esitetään yksilöityjen puutteiden korjaamiseksi toimintasuunnitelma, jossa eritellään toimet ja aikataulu.

2. Jos tarkastuskertomuksessa ei yksilöidä mitään asetuksen (EY) N:o 725/2004 tai direktiivin 2005/65/EY vaatimusten vastaisia tai merkittävästi niiden vaatimusten vastaisia seikkoja, vastausta ei vaadita.

▼M1

3. Jos jäsenvaltio ehdottaa välittömiä korjaavia toimia havaitun merkittävän vaatimusten vastaisen seikan korjaamiseksi, sen on ilmoitettava niistä pikaisesti komissiolle ennen kuin komissio julkaisee tarkastuskertomuksensa. Tällaisessa tapauksessa jäsenvaltion toteuttamat korjaavat toimet mainitaan kertomuksessa. Jos toteutetaan ainoastaan väliaikaisia korjaavia toimia, jäsenvaltion on ilmoitettava asiasta pikaisesti komissiolle ja mainittava myös määräaika, jonka kuluessa täydelliset lopulliset korjaavat toimet toteutetaan.

▼B

13 artikla

Komission toimet

1. Kun asetuksen (EY) N:o 725/2004 tai direktiivin 2005/65/EY vaatimusten vastaisia tai merkittävästi niiden vaatimusten vastaisia seikkoja on havaittu ja jäsenvaltio on antanut vastauksensa, komissio voi toteuttaa minkä tahansa seuraavista toimista:

a) esittää huomautuksia jäsenvaltiolle tai pyytää lisäselvityksiä vastauksen tai sen osien selventämiseksi;

b) järjestää korjaavien toimien toteuttamisen valvomiseksi jälkitarkastuksen tai -seurannan, josta on ilmoitettava vähintään kaksi viikkoa etukäteen;

c) aloittaa jäsenyysvelvoitteiden rikkomisesta johtuvan menettelyn kyseistä jäsenvaltiota vastaan.

2. Jos suoritetaan aluksen jälkitarkastus, aluksen lippuvaltiona toimivan jäsenvaltion on, jos se on mahdollista, tiedotettava komissiolle aluksen tulevista käyntisatamista, jotta komissio voi päättää, missä ja milloin jälkitarkastus suoritetaan.







IV

LUKU

YLEISET SÄÄNNÖKSET JA LOPPUSÄÄNNÖKSET

▼M1

14 artikla

Tietojen luottamuksellisuus

Nykyisin sovellettavien sääntöjen mukaisesti komissio toteuttaa tarkastuksia merenkulun turvaamisen alalla suorittaessaan asianmukaiset toimenpiteet suojatakseen turvallisuusluokitellut tiedot, jotka ovat sen käytettävissä tai joita jäsenvaltiot sille toimittavat. Jäsenvaltioiden on toteutettava vastaavat toimenpiteet asiaa koskevan kansallisen lainsäädäntönsä mukaisesti.

Jäsenvaltiot ja komissio voivat vaihtaa arkaluonteisia mutta turvallisuusluokittelemattomia tietoja edellyttäen, että ne suojaavat kyseiset tiedot niiden luottamuksellisuuden varmistamista koskevien vaatimusten mukaisesti.

15 artikla

Komission tarkastusohjelma

1. Komissio pyytää neuvoa komitealta komission tarkastusohjelman toteuttamiseen liittyvistä ensisijaisista kohteista.

2. Komissio tiedottaa säännöllisesti komitealle tarkastusohjelman toteuttamisesta sekä tarkastusten tuloksista. Komissio jakaa jäsenvaltioiden kanssa tarkastuksen aikana todettuja hyviä käytäntöjä.

Tarkastuskertomukset toimitetaan yleensä komitealle

a) heti kun on saatu 12 artiklan 1 kohdan mukainen jäsenvaltion vastaus; ja

b) kun tapaus on käsitelty loppuun.

▼B

16 artikla

Ilmoittaminen jäsenvaltioille merkittävistä vaatimustenvastaisuuksista

▼M1

Jos tarkastuksessa havaitaan sellainen merkittävä asetuksen (EY) N:o 725/2004 tai direktiivin 2005/65/EY vaatimusten vastainen seikka, jolla katsotaan olevan huomattava vaikutus merenkulun turvatoimien kokonaistasoon unionissa ja jota ei voida korjata välittömästi vähintään väliaikaisilla korjaavilla toimilla, komissio ilmoittaa asiasta muille jäsenvaltioille sen jälkeen, kun kyseisestä merkittävästä vaatimustenvastaisuudesta on ilmoitettu asianomaiselle jäsenvaltiolle.

▼B

Kun tällainen muille jäsenvaltioille tämän artiklan mukaisesti ilmoitettu merkittävä vaatimustenvastaisuus on korjattu komissiota tyydyttävällä tavalla, komissio ilmoittaa asiasta viipymättä muille jäsenvaltioille.

17 artikla

Uudelleentarkastelu

Komissio tarkastelee säännöllisesti uudelleen tarkastusjärjestelmäänsä ja erityisesti sen tehokkuutta.

18 artikla

Kumoaminen

Kumotaan asetus (EY) N:o 884/2005.

19 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.